31995L0013
L 136/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 95/13/ЕО НА КОМИСИЯТА
от 23 май 1995 година
за привеждане в изпълнение на Директива 92/75/ЕИО на Съвета по отношение на етикетирането на електрически сушилни за битови нужди
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/75/ЕИО на Съвета от 22 септември 1992 г. относно етикетирането и стандартната информация за продуктите във връзка с консумацията на енергия и други ресурси от домакински уреди (1), и по-специално членове 9 и 12 от нея,
като има предвид, че по силата на Директива 92/75/ЕИО Комисията следва да приеме директива за прилагане по отношение на домакински уреди, в това число сушилни;
като има предвид, че енергопотреблението от сушилни съставлява значителна част от общото енергийно потребление в Общността, като има предвид значителните възможности за намаляване на енергопотреблението от тези уреди;
като има предвид, че Общността, потвърждавайки своя интерес към международна система за стандартизация, способна да разработи стандарти, използвани от всички партньори в международната търговия и да отговори на изискванията, поставени от политиката на Общността, приканва европейските организации по стандартизация да продължат своето сътрудничество с международните организации по стандартизация;
като има предвид, че Европейският комитет по стандартизация (CEN) и Европейският комитет по стандартизация в електротехниката (Cenelec) са органите с призната компетентност да приемат хармонизирани стандарти в съответствие с общите насоки за сътрудничество между Комисията и тези два органа, подписани на 13 ноември 1984 г.; като има предвид, че по смисъла на тази директива хармонизиран стандарт е техническа спецификация (Европейски стандарт или документ за хармонизиране), приета от Cenelec въз основа на пълномощие от Комисията в съответствие с разпоредбите на Директива 83/189/ЕИО на Съвета от 28 март 1983 г., в която е предвидена процедура за предоставянето на информация в областта на техническите стандарти и правила (2), последно изменена с Директива 94/10/ЕО на Европейския парламент и на Съвета (3), и въз основа на тези общи насоки;
като има предвид, че изложените в настоящата директива мерки са в съответствие със становището на Комитета, създаден по силата на член 10 от Директива 92/75/ЕИО,
ПРИЕ НАСТОЯЩАТА ДИРЕКТИВА:
Член 1
1. Настоящата директива се отнася до електрически перални машини за битови нужди. Изключват се уреди, които могат да използват други енергийни източници, както и комбинирани перални-сушилни.
2. Информацията, която се изисква в съответствие с настоящата директива се измерва в съответствие с хармонизираните стандарти, чиято номерация е публикувана в Официален вестник на Европейските общности и за които държавите-членки са публикували референтните номера на националните стандарти, с които тези хармонизирани стандарти се транспонират във вътрешното законодателство. Всички разпоредби в настоящата директива относно шума се прилагат, само когато тази информация се изисква в съответствие с член 3 на Директива 86/594/ЕИО на Съвета (4). При наличието на такова изискване, тази информация се измерва в съответствие с настоящата директива.
3. Хармонизираните стандарти, предвидени в параграф 2, се разработват въз основа на пълномощие от Комисията в съответствие с Директива 83/189/ЕИО.
4. „Търговец“, „доставчик“, „информационна карта“, „други необходими ресурси“ и „допълнителна информация“ се използват в смисъла на 1, параграф 4 от Директива 92/75/ЕИО.
Член 2
1. Техническата документация по член 2, параграф 3 от Директива 92/75/ЕИО включва:
-
наименованието и адреса на доставчика,
-
общо описание на уреда, което дава достатъчна информация за неговите отличителни характеристики,
-
информация, в това число чертежи, когато това е уместно, за основните проектни характеристики на модела и по-специално детайли, които оказват чувствително влияние върху неговото енергопотребление,
-
резултати от съответни измервания и изпитания, проведени в съответствие с процедурите за измервания по хармонизираните процедури, предвидени в член 1, параграф 2,
-
инструкции за работа, ако има такива.
2. Посоченият в член 2, параграф 1 от Директива 92/75/ЕИО етикет се уточнява в приложение I към настоящата директива. Етикетът се поставя на външната предна или горна част на уреда, така че да се вижда ясно и да не бъде закриван.
3. Съдържанието и форматът на фиша споменат в член 2, параграф 1 от Директива 92/75/ЕИО се уточняват в приложение II към настоящата директива.
4. В случаите, уредени от член 5 на Директива 92/75/ЕИО, и когато офертата за продажба, даване под наем или покупка с разсрочено плащане се прави посредством писмено съобщение, като например каталог за поръчки по пощата, в писменото съобщение се включва цялата информация, уточнена в приложение III към настоящата директива.
5. Категорията на енергийната ефективност на уреда, обозначена на етикета и фиша, съответства на предвиденото в приложение IV.
Член 3
Държавите-членки предприемат всички необходими мерки търговците и доставчиците установени на тяхна територия, да изпълняват своите задължения по настоящата директива.
Член 4
1. Държавите-членки приемат и публикуват необходимите законови, подзаконови и административни разпоредби, за да се съобразят с настоящата директива не по-късно от 1 март 1996 г. Те незабавно информират Комисията за това. Тези разпоредби влизат в сила от 1 април 1996 г.
Независимо от горното, държавите-членки допускат до 30 септември 1996 г.:
-
пускането на пазара, пазарната реализация и/или излагането на продукти,
-
разпространението на писмени съобщения по член 2, параграф 4, които не са съобразени с настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Начините на това позоваване се определят от държавите-членки.
2. Държавите-членки предоставят на Комисията текста на основните разпоредби от националните си законодателства, които приемат в областта, уредена с настоящата директива.
Член 5
Настоящата директива влиза в сила на 20-ия ден след датата на публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 23 май 1995 година.